**Mācību priekšmets**

**ZĪMĒŠANA**

**Vadlīnijas**

Mērķis: Attīstīt un pilnveidot audzēkņu vizuālo domāšanu – uztveri, iztēli un zīmētprasmi, apgūt zīmēšanas paņēmienus un tehnikas, lai pielietotu tos savā radošajā darbībā.

|  |  |  |  |
| --- | --- | --- | --- |
| Satura tematiskās jomas | Uzdevumi | Mācību saturs | Sasniedzamie rezultāti |
| Zīmēšanas process | Iepazīt zīmēšanas procesu un nosacījumus uztveres un zīmētprasmes attīstīšanai. | Sagatavošanās zīmēšanai | * Izvēlas stāju rokas atbrīvošanai atbilstoši zīmēšanas uzdevumam. * Ievēro nepieciešamo distanci, pagriezienu un skatu leņķi starp attēlojamo objektu un zīmētāju. * Ievēro zīmēšanas darba kultūru – sagatavo atbilstošus materiālus, nostiprina lapu, ievēro tīrību, izvēlas un sagatavo darba rīkus. |
| Vizuālās domāšanas attīstīšana | * Ir pieredze vērot un analizēt, lai saskatīto attēlotu zīmējumā. * Ir pieredze izvēlēties zīmējamo objektu, izteiksmes līdzekļus un darba izpildes tehniku. * Ir pieredze iztēloties un izmantot iztēli savos radošajos darbos. |
| Mākslas darbu, kultūrvides, dabas izzināšana un attēlošana | * Ir pieredze ieraudzīt un izzināt raksturīgās sakarības dabā, mākslā un kultūrvidē. * Ir pieredze attēlot savus vizuālos atklājumus zīmējumos un grafikas darbos. |
| Zīmējuma uzbūve | Ievērot zīmējuma uzbūves veidošanas nosacījumus. | Zīmējuma uzbūves nosacījumi  ievietošana formātā  mērījumu pārnešana plaknē  proporcijas  konstrukcija un forma  kompozīcija  perspektīva | * Prot attēlojamo objektu ievietot formātā atbilstoši izvirzītajam uzdevumam. * Saskata, pārbauda ar samērīšanu lielumu attiecības un pārnes objektu proporcijas zīmējumā. * Prot konstruēt ģeometriskus objektus. * Saskata ģeometriskas formas reālos priekšmetos un vidē. * Ievēro kompozīcijas likumsakarības. * Zina dažādus perspektīvas veidus, saprot horizonta ietekmi uz perspektīvu. * Ir pieredze zīmēt no dažādiem skatu punktiem. * Izprot objekta palielinājumu un samazinājumu plaknē, atbilstoši perspektīvas nosacījumiem. |
| Mākslinieciskās izteiksmes līdzekļi un tehnikas | Iepazīt mākslinieciskās izteiksmes līdzekļu un tehniku iespējas. | Mākslinieciskās izteiksmes līdzekļi  līnija  siluets  krāsa  tekstūra  gaisma un ēna  laukums  apjoms  stilizācija  ritms | * Izmanto līnijas izteiksmīgumu un raksturu atbilstoši tēmai. * Saskata un attēlo atsevišķi objektu un objektu grupu siluetus. * Pēta krāsas un to gradācijas zīmējumā. * Izprot krāsas tumši-gaišās attiecības monohromā zīmējumā. * Prot attēlot dažādas tekstūras un materialitāti. * Izprot gaismas nozīmi apjoma attēlošanā un jēdzienus: gaismēnas robeža, staru kūlis, izkliedēta gaisma, pašēna, krītošā ēna, reflekss, slīdošā gaisma. * Prot parādīt zīmējumā gaismas un ēnas dažādās tumši-gaišās gradācijas. * Prot darbā sadalīt tonālos laukumus. * Prot stilizēt atbilstoši izvirzītajam uzdevumam. * Izmanto ritmu kā izteiksmes līdzekli grafikas darbos. |
| Zīmēšanas tehnikas | * Ir pieredze darboties ar zīmēšanas tehnikām – zīmējums ar dažādu cietību zīmuļiem, sangīnu, ogli, sauso otu, frotāžu, tušas zīmējumu, tušas mazgājumu, krāsainajiem zīmuļiem, flomāsteriem, pildspalvu, pašizgatavotiem rīkiem. |
| Grafikas tehnikas | * Ir pieredze lietot grafikas tehnikas (pēc iespējām): kartonogrāfija, monotipija, kolagrāfija, sietspiede, linogriezums, sausā adata. |
| Digitālie rīki | * Ir pieredze izmantot digitālos rīkus. |
| Tehniku apvienojums | * Ir pieredze apvienot vairākas tehnikas vienā radošā darbā. |
| Zīmējuma veidi un paņēmieni | Iepazīt daudzveidīgas attēlošanas iespējas zīmējumā, attīstot iztēli un radošu pašizteiksmi. | Zīmējumu veidi | * Izmanto daudzveidīgus zīmējuma veidus – tonālais zīmējums, polihroms zīmējums, konstruktīvs zīmējums, lineārs zīmējums. |
| Zīmēšanas paņēmieni un iespējas | * Lieto zīmēšanas paņēmienus – skicēšana, īstermiņa zīmējums, ilgtermiņa zīmējums, eksperiments. * Prot lietot dažādus ēnošanas paņēmienus, štrihus atbilstoši uzdevumam. * Ir pieredze izmantot mazu un lielu formātu, dažāda tumšuma, krāsu un faktūru papīrus, dažādas virsmas. |
| Daudzveidīgas tematiskā attēlojuma iespējas | * Ir iepazinis daudzveidīgu ideju un tēmu attēlojuma iespējas zīmējumā – zīmējums no dabas, iztēles zīmējums un citi zīmējuma veidi: dizaina zīmējums, pētnieciskais zīmējums, modes zīmējums, komikss, karikatūra, zīmējums animācijas aspektā, ilustrācija, kopija. |
| Vērtēšana | Analizēt un vērtēt zīmējumus un grafikas darbus, darba procesu un rezultātu. | Zīmējuma vērtēšanas process un paņēmieni | * Spēj objektīvi izvērtēt savu darbu un apzināties, kas jāpilnveido. * Apguvis zīmēšanas procesā izmantojamos vērtēšanas paņēmienus: skatīšanās no distances, zīmējuma apgriešana kājām gaisā, skatu meklētājs, spoguļa izmantošana kļūdu noteikšanai, sarkanais filtrs, svērteņa izmantošana vertikālo punktu noteikšanai, vizēšana. |
| Zīmēšanas un grafikas darbu piemēru analizēšana Profesionālu terminu lietojums un profesionālā ētika | * Komentē un skaidro zīmējuma uzbūves un māksliniecisko līdzekļu izmantošanu darbā, lietojot profesionālus terminus. * Ir iepazinis dažādus māksliniekus, ir pieredze komentēt viņu darbus. * Izprot autortiesības un darba radīšanas procesā ievēro ētikas principus. |
| Portfolio | * Prot izvēlēties un apkopot darbus portfolio izveidei. |

**Zīmēšanas apguves akcenti dažādos vecumposmos**

**1., 2. klase**

1. Iztēles zīmējumi: ieteicami, vēlams rosināt daudzveidīgu tēmu atspoguļošanu radošos darbos. Zīmējums kā stāsts.

2. Tehniku apguve: daudzveidīgu zīmēšanas tehniku, vienkāršu grafikas tehniku apguve.

3. Zīmēšana no dabas: ieteicami zīmēšanas uzdevumi, kas saistīti ar objektu detaļu, īpašību attēlošanu, kā arī objektu zīmēšanu tuvā vērojumā. Ātrie zīmējumi – dabas objektu, figūru skicēšana.

Metodes un paņēmieni: dažādi darbu formāti, izteiksmes līdzekļu lietojums, eksperimenti ar materiāliem. Zīmēšanas kultūras iepazīšana.

**3., 4. klase**

1. Zīmēšana no dabas: konstruktīvā zīmējuma pamatu apguve, apzināta izteiksmes līdzekļu lietošana zīmēšanā, tonālais zīmējums. Objektu un figūru skicēšana.

2. Iztēles zīmējumi: savas intereses apzināšanai un attīstīšanai, saistībā ar jaunu tehnisko paņēmienu un tehniku apguvi.

3. Tehniku apguve: zīmēšanas tehniku iespēju tālāka apzināšana, prasmju nostiprināšana, grafikas tehniku apguves turpināšana. Jaunu zīmēšanas veidu un paņēmienu apguve ilustrācijā, komiksu un modes zīmējumos.

Metodes un paņēmieni: īstermiņa uzdevumi, ilgtermiņa uzdevumi, skicēšana, projekti – individuāli un grupas.

**5. - 7. klase**

1. Zīmēšana no dabas: konstruktīvā zīmējuma apguve, apjoma attēlošana, figūras zīmējums, telpas attēlojums, dizaina zīmējums, daudzveidīgi zīmēšanas veidi. Skicēšanas prasmju attīstīšana.

2. Tehniku apguve: zīmēšanas un grafikas tehniku apguves pilnveide. Jaunu zīmēšanas veidu un paņēmienu apguve.

3. Iztēles zīmējumi: savas intereses apzināšanai un attīstīšanai, radošie zīmējumi skiču blokos.

Metodes un paņēmieni: ilgtermiņa uzdevumi, īstermiņa uzdevumi, projekti. Mākslas darbu iepazīšana un analīze. Portfolio izveide.

Darba grupa: Ilgnese Avotiņa, Inese Butlere, Vjačeslavs Fomins, Ilze Kupča, Ieva Leismane, Gunta Vēvere, Kristīne Vizbule.